OBK-ondersoek hoor oor skorsings, bedankingsVoorsitter van die ondersoek, oudpresident van die hoogste hof van appèl, regter Lex Mpati (Foto: ANA) Die Openbare Beleggingskorporasie (OBK) se uitvoerende hoof van menslike hulpbronne, Chris Pholwane, het Dinsdag aan die span wat bewerings van ongerymdhede ondersoek, gesê hy is opdrag gegee om Fidelis Madavo, uitvoerende hoof van genoteerde beleggings, te skors. “Daar was ŉ gesprek [tydens Maandagaand se raadsvergadering] oor ŉ skorsing wat ek die volgende oggend moes uitvoer. Dit het, na my mening, verband gehou met die uitslag van ŉ interne oudit. Ek ken nie die besonderhede nie,” het Pholwane aan die komitee onder leiding van regter Lex Mpati, voormalige president van die appélhof, gesê. Die ondersoek se getuienisleier, adv.Jannie Lubbe, wou by Pholwane weet of hy die ouditverslag ontvang het wat tot Madavo se skorsing gelei het. Pholwane het geantwoord hy het nooit die verslag ontvang nie. “Daar was nóg ŉ werknemer in die afdeling vir genoteerde beleggings wie ek moes skors.” Lubbe wou weet of die “normale OBK-prosedure” gevolg is om Madavo te skors. “Gewoonlik sal mens ŉ geleentheid wou bied om die kennisgewing [van skorsing] af te lewer, en vanoggend was dit uiteraard kort kennisgewing. Volgens prosedure sou mens ŉ reëling tref met die werknemer vir ŉ vergadering en dan sal die aard van die vergadering verduidelik word met ŉ aanduiding dat ŉ kennisgewing op hom bedien gaan word. Mens bied ŉ geleentheid [vir die werknemer] om skriftelik of mondelings te reageer,” het Pholwane verduidelik. Hy het bygevoeg gewoonlik sou Madavo die geleentheid gebied word om te verduidelik waarom hy nie geskors moet word nie. Gill Marcus, voormalige president van die Suid-Afrikaanse Reserwebank en kommissaris van die ondersoek, het Pholwane uitgevra oor grootskaalse skorsings by die OBK. “Ongeveer 50% van jou uitvoerende komitee is óf geskors óf het bedank,” het Marcus gesê. “Dit is die huidige stand van sake, ja,” het Pholwane reageer. Die OBK-raad het in November beraadslaag oor die brief van die uitvoerende hoof, dr. Daniel Matjila, wat aangedui het dat hy van voornemens is om te bedank. Die raad, van Afrika se grootste batebestuurder, het bepaal dat dit in die OBK en Matjila se belang is om sy bedanking met onmiddellike effek te aanvaar.